‘Klaar met ons?’ | News24
‘Klaar met ons?’
NOG ‘n nuwe jaar is toegevoeg tot die lewens van elkeen wat hier lees. Hierdie tyd van die jaar word daar weer allerhande voorspellings of uitsprake oor die toekoms gemaak. Op internasionale front word bespiegel oor die impak van die nuwe Amerikaanse president op die wêreldpolitiek. In Suid-Afrika word weer gevra wat die impak van populistiese uitsprake op sakevertroue gaan wees. Soos altyd is daar die pessimiste en die optimiste. Die een sien agteruitgang en die ander groei. Dit herinner mens opnuut aan die uitspraak: “Two men looked through prison bars. The one saw mud, the other stars.” Die Bybel, met name Esegiël 37:1-14, vertel vir ons van ‘n gemeenskap, Israel van ouds, wat ‘n ervaring van dood en uitsigloosheid ervaar. Hulle het hoop verloor vanweë die voortslepende trauma wat hulle ervaar het toe hulle gemeenskap uitmekaar geskeur is deur oorlog en godsdienstige geweld. Dalk sal die Siriese vlugtelinge meer met die verhaal kan identifiseer, of miskien voel jy wat hier lees ook so vanweë ‘n uitsiglose situasie in jou eie lewe of ons land.”“Ons bene is uitgedroog, ons het geen hoop meer nie, dit is klaar met ons.” Wat sê die Skrif vir ons oor hierdie ingesteldheid? God stuur ‘n profeet na hierdie mense wat wanhoop om hulle moed in te praat. Sy boodskap weerklink ook in ons harte en ore vandag. Moenie vergeet met wie julle as gelowiges te doen het nie. God is ‘n God van lewe wat die onmoontlike moontlik kan maak. Erken jou eie onvermoë en fokus op die Alvermoë van God wat ‘n gemeenskap kan transformeer. God gee lewe aan vasgeloopte situasies. Natuurlik beteken dit nie passiwiteit nie. Die Gees gee aan die statiese beendere in ons teks lewe en hulle wend hulle na die toekoms. Is dit klaar met ons? Nee. Die beste lê nog voor. Jesus Christus bring lewe uit dood. Hy het immers die doodsbeendere van sonde, dood en uitsigloosheid oorwin. Mag jou hoopvolle woorde en dade as Sy volgeling, as inspirasie vir ander dien, dat doodsheid en uitsigloosheid oorwin is deur Hom wat op Kersdag onder ons kom woon het.